# מטלת פייתון – פרסום בספריה

משקל המטלה = 4 נקודות.

לפני תחילת המטלה, אנא ודאו שהמימוש שלכם נכון תקין ועובד.

* אם קיבלתם ממני הערות לשיפור על המימוש, בעל-פה או בכתב, אנא תקנו ושילחו לי לאישור לפני שתתחילו לעבוד על המטלה.
* אם קיבלתם ציון לא מלא (פחות מ-8) על מטלת המימוש ואתם לא מבינים למה, או שקיבלתם ציון מלא אבל אתם בכל-זאת לא בטוחים שהמימוש שלכם נכון – בואו להתייעץ איתי בשעת הקבלה הקרובה, לפני תחילת המימוש.

## א. פרסום הקוד שלכם בספריה [4 נק']

**א.** אם הקוד שלכם הוא חלק מספריה כלשהי, המשימה שלכם היא להגיש בקשת משיכה - pull request.

לפני ההגשה, הסתכלו בקבצים אחרים בספריה שאתם מגישים אליה, והתאימו את הקוד שלכם למקובל בספריה, מבחינת:

* מיקומי הקבצים – באיזה תיקיה נמצא קובץ האלגוריתם ובאיזה תיקיה נמצא קובץ הבדיקות;
* שמות הקבצים של האלגוריתם ושל קובץ הבדיקות;
* הערות בראש הקבצים – ודאו שבראש כל קובץ ציינתם את שם המאמר, המחברים, והמתכנתים (אתם).

הריצו pytest –verbose וודאו שכל הבדיקות שכתבתם אכן רצות, וש-pytest לא מדלג עליהן מסיבה כלשהי.

בזמן ההגשה:

* יש להגיש רק את הקבצים הקשורים למימוש האלגוריתם – לא אתר פלאסק, ריבוי תהליכים, סייתון וכד'.
* ודאו שלא שיניתם בטעות קבצים אחרים בספריה, שאינם קשורים לאלגוריתם שלכם.

לאחר ההגשה:

* בקשת-המשיכה צריכה לעבור את כל הבדיקות האוטומטיות המוגדרות בספריה. אם כל הבדיקות עברו, אתם אמורים לראות סימן וי ירוק. אם חלק מהבדיקות לא עברו, יש לתקן ולהגיש שוב עד שכל הבדיקות עוברות.
* לאחר הבדיקות האוטומטיות, תקבלו הערות מילוליות מצוות הספריה. תקנו את כל ההערות והגישו שוב.

הגישו במודל קישור ל-pull request המסומן בירוק.

**ב.** אם הקוד שלכם אינו חלק מספריה כלשהי, העלו אותו ל-PyPi בעזרת ה-setup שנלמד בהרצאה. הגישו במודל קישור לספריה שלכם ב PyPI.